
Es selamu alejkum! Interesuje me ispravnost hadisa u kojem se kaze da ukoliko zena nije pokrivena melek ne ulazi u tu kucu? Dzezak Allahu khajer!


* 
* 
* 
* 
* 
* 
* 

 

Ispravnost hadisa
=================

 

Alejkumusselam.


Postoji *[hadis](https://pitajucene.com/search/Hadis/questions/ "Pretraži pitanja o hadisima")* mutefekun alejhi (bilježe ga Buharija i Muslim) u kojem je došlo da ne ulaze *[meleci](https://pitajucene.com/search/melec/questions/ "Pretraži pitanja o melecima")* u kuću u kojoj ima pas i slike. Nije mi poznato da ima hadis ni slab niti izmišljen a kamoli vjerodostojan u kojem je došlo da meleci ne ulaze u kuće gdje su žene otkrivene.


Uostalom, sve žene su u svojim kućama otkrivene jer je to mjesto gdje im je dozvoljeno da budu otkrivene jer se žena ne mora pokrivati ispred svog muža, svoje djece, oca, svekra, braće i drugih mahrema. Sama kuća se smatra hidžabom (zaštitom) za ženu jer je ona unutar kuće sklonjena od pogleda muškaraca koji joj nisu mahrem.


A nema sumnje da je žena koja se izlaže pogledima muškaraca stranaca (onih koji joj nisu mahrem) griješna i da treba da se pokrije kao što kaže Uzvišeni: “A reci vjernicama neka obore poglede svoje i neka vode brigu o stidnim mjestima svojim; i neka ne dozvole da se od ukrasa njihovih vidi išta osim onoga što je ionako spoljašnje, i neka vela svoja spuste na grudi svoje; neka ukrase svoje ne pokazuju drugima, to mogu samo muževima svojim, ili očevima svojim, ili očevima muževa svojih, ili sinovima svojim, ili sinovima muževa svojih, ili braći svojoj, ili sinovima braće svoje, ili sinovima sestara svojih, ili prijateljicama svojim, ili robinjama svojim, ili muškarcima kojima nisu potrebne žene, ili djeci koja još ne znaju koja su stidna mjesta žena; i neka ne udaraju nogama svojim da bi se čuo zveket nakita njihova koji pokrivaju. I svi se Allahu pokajte, o vjernici, da biste postigli ono što želite“. (En-Nur, 31)


Iz ovog ajeta se jasno vidi da je na muslimanki vadžib da se pokriva i da čini veliki grijeh ako to ne radi kada izlazi van kuće. Ve billahi tevfik.


Odgovorio na pitanje: dr.Zijad Ljakić  

Preuzeto sa stranice: <http://www.n-um.com>


